b'\n_START_ARTICLE_\nFortifikacija\n_START_PARAGRAPH_\nFortifik\xc3\xa1cija (lat. fortificatio) so voja\xc5\xa1ke konstrukcije ali objekti, namenjeni utrjevanje obmo\xc4\x8dja v obrambne namene in se uporabljajo tudi za utrjevanje oblasti v regiji v \xc4\x8dasu miru. Termin se tudi uporablja kot sinonim za razne utrdbe oziroma utrjena mesta ter za sam proces utrjevanja oziroma gradnje utrdb; obrambni objekt v katerem je name\xc5\xa1\xc4\x8dena voja\xc5\xa1ka posadka zaradi nadzora nekega \xc5\xa1ir\xc5\xa1ega prostora ali za pribe\xc5\xbeali\xc5\xa1\xc4\x8de prebivalstva v primeru sovra\xc5\xbenega napada._NEWLINE_Fortifikacije so torej voja\xc5\xa1ke zgradbe in konstrukcije namenjene obrambnemu vojskovanju. Ljudje so za\xc4\x8deli graditi obrambne objekte pred ve\xc4\x8d tiso\xc4\x8d leti in razvijali vse kompleksnej\xc5\xa1e strukture. Etimologija besede fortifikacija prihaja od latinske besede fortis (mo\xc4\x8dan) in facere (narediti)._NEWLINE_Utrdbe se pojavljajo v najrazli\xc4\x8dnej\xc5\xa1ih velikostih in oblikah; nekatere so le dolge linije kot Hadrijanov zid ali Veliki Kitajski zid, druge so bolj ali manj okrogle kot obzidje na vrhu gri\xc4\x8da, nekatere so pravokotne kot normanski stolp, druge spet nepravilne in mnogokotne kot npr. mestna obzidja. Vse so zgrajene zato da so mo\xc4\x8dne in ne da so lepe, vendar pa njihova masivnost in mojstrstvo s katerim so zidane, ka\xc5\xbeejo smisel za slog in vzvi\xc5\xa1enost.\n_START_SECTION_\nKlasifikacija\n_START_PARAGRAPH_\nFortifikacije so razdeljene v dve vrste: trajne ali permanentne fortifikacije in poljske ali terenske fortifikacije. Trajne fortifikacije se gradijo v mirnem \xc4\x8dasu, z vsemi elementi, ki jih lahko dr\xc5\xbeava nudi tako v smislu konstrukcije kot mehanske opreme. Gradijo se iz trajnih materialov. Terenske fortifikacije so improvizirane gradnje, ki jih postavlja na terenu vojska ob pomo\xc4\x8di dostopnih lokalnih delavcev in orodja, pri \xc4\x8demer uporabljajo materiale, ki ne zahtevajo velike priprave, kot je zemlja, protje, lahek les in vre\xc4\x8de s peskom. Obstaja pa tudi srednja vrsta, ki se imenuje poltrajna ali semipermanentna fortifikacija. Ta se gradi takrat, ko v \xc4\x8dasu vojnega pohoda ugotovijo, da je neko lokacijo potrebno za\xc5\xa1\xc4\x8dititi z najbolj\xc5\xa1o imitacijo trajne obrambe, narejeno v kratkem \xc4\x8dasu iz dostopnih materialov in z usposobljeno civilno delovno silo._NEWLINE_Poleg navedenega, lahko fortifikacije razvr\xc5\xa1\xc4\x8damo tudi na druge na\xc4\x8dine, npr. glede na namen. Cilj fortifikacija se je zelo razlikoval. Nekatere so bile zadol\xc5\xbeene za za\xc5\xa1\xc4\x8dito posameznih objektov, od majhnih utrdb vse do fevdalnih dvorcev, medtem ko so druge \xc5\xa1\xc4\x8ditile celotna prostranstva s pomo\xc4\x8djo ogromnih obrambnih sistemov, kot je Kitajski zid ali Maginotova linija.'